เมืองไทยยกระดับเคลม ดูแลคนป่วยต่างประเทศ
เมืองไทยประกันชีวิตยกชั้นสู่สากล เปิดบริการใหม่ลูกค้ารักษาตัวผู้ป่วยในต่างประเทศไม่ต้องสำรองจ่าย
29 ต.ค. 2565

เมืองไทยประกันชีวิตยกชั้นสู่สากล เปิดบริการใหม่ลูกค้ารักษาตัวผู้ป่วยในต่างประเทศไม่ต้องสำรองจ่าย 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดตัวบริการรูปแบบใหม่ MTL Global Connect ให้ลูกค้าสามารถเข้ารับการรักษาในรูปแบบผู้ป่วยในได้ที่โรงพยาบาลในต่างประเทศ โดยไม่ต้องสำรองจ่ายและเริ่มใช้บริการได้ตั้งแต่วันที่ 16 ม.ค. 2560-15 ม.ค. 2561
สำหรับกลุ่มเป้าหมายของบริการนี้ จะเป็นลูกค้าปัจจุบันของบริษัทที่ซื้อสัญญาเพิ่มเติมการประกันภัยสุขภาพตามที่บริษัทกำหนด ที่ปัจจุบันมีอยู่ประมาณ 3 แสนคน รวมถึงกลุ่มลูกค้าใหม่ที่มีความเหมาะสมกับบริการนี้ ไม่ว่าจะเป็น กลุ่มนักเรียนนักศึกษาที่ต้องเดินทางไปศึกษาต่อในต่างประเทศ กลุ่มนักธุรกิจที่ต้องเดินทางไปต่างประเทศเป็นประจำ และกลุ่มนักท่องเที่ยวที่เดินทางไปต่างประเทศ ซึ่งคาดว่าบริการนี้จะช่วยสร้างความอุ่นใจและบรรเทาความกังวลให้แก่ลูกค้า กรณีต้องเดินทางไปต่างประเทศแล้วเกิดเจ็บป่วยกะทันหันหรือในกรณีที่ไม่ได้เตรียมเงินสำรองไว้สำหรับค่ารักษาพยาบาลได้
“เราคาดว่าบริการนี้สามารถอำนวยความสะดวกและสร้างความอุ่นใจให้ผู้เอาประกันได้ ด้วยความมุ่งมั่นในการเป็นผู้นำด้านประกันชีวิตและสุขภาพในปี 2560 ตอบสนองความต้องการเข้าถึงการรักษาพยาบาลที่ได้มาตรฐานและมีคุณภาพ นอกจากนี้ ยังมุ่งมั่นพัฒนาผลิตภัณฑ์และบริการทางด้านการประกันชีวิตและสุขภาพออกมาอย่างต่อเนื่องเพื่อตอบสนองความต้องการของลูกค้ามากขึ้น” นายสาระ กล่าว